**CompuServe** (או **CompuServe Information Service - CIS**) הייתה חברה אמריקאית ששימשה כספק שירותי מידע מקוונים וספק אינטרנט מסחרי. החברה הראשונה שהציעה חיבור מסחרי לאינטרנט ב-1989. בראשית שנות ה-90 של המאה ה-20 הייתה החברה אחד משלושת ספקי האינטרנט המסחריים הגדולים בעולם (לצד אמריקה און ליין (AOL) ו-Prodigy). ב-1997 נמכרה החברה ל-AOL, שנרכשה בעצמה על ידי ורייזון תקשורת ב-2015. ב-2017 מוזגו CompuServe ו-Yahoo! לחטיבה בתוך ורייזון.

CompuServe סיפקה למשתמשיה פלטפורמות לדואר אלקטרוני, צ'אט, משחקי מחשב וחבילות תוכנה. החברה אחראית בין היתר על פיתוח סטנדרט GIF לקידוד והעברת תמונה דיגיטלי.

היסטוריה
--------

### לפני עידן האינטרנט

החברה נוצרה ב-1969 בשם .Compu-Serv Network, Inc כיחידת המחשב של חברת הביטוח Golden United Life Insurance בקולומבוס, אוהיו. חלק ממקימי החברה ועובדיה הראשונים היו בוגרי הנדסת אלקטרוניקה באוניברסיטת אריזונה.

בנוסף להיותה בית תוכנה של החברה לפיתוח מוצרים ייעודיים, פיתחו מייסדיה ערוץ הכנסה אשר איפשר ללקוחות לרכוש דרכה זמן עיבוד במחשב PDP-10. הגישה למשאבי העיבוד הייתה דרך קו טלפון. מרכז החברה שימש כמרכזייה לחיבור צרכנים למשאבי מחשב. בנוסף, יכלו הלקוחות לרכוש או לקבל חבילות תוכנה ייעודיות לביצוע מטלות שונות. ב-1979 החלה החברה פונה לשוק המחשבים האישיים הביתיים ועסקים קטנים. באמצע שנות השמונים הייתה CompuServe ספקית המידע המקוונת הגדולה ביותר לשוק הצרכנים הפרטיים וב-1987 באו למעלה מ-50% מלקוחותיה משוק זה.

בין השירותים שהציעה החברה היו:
מ-1978 - דואר אלקטרוני.

* 1980 - משלוח גיליון מקוון של עיתון למנויים. ושירות צ'אט ציבורי.
* 1981 - חיבור לשרת העברת קבצים.
* 1982 - חיבור ל"רשת התקשורת הציבורית" - חיבור של רשתות X.25 של ספקי שירות שונים כולל סליקה של כרטיסי אשראי.
* 1984 - משחק המחשב המקוון MegaWars III.
* 1985 - EaasySABRE - גישה למערכת חיפוש, הזמנה וכירטוס כרטיסי טיסה לסוכני נסיעות.

### עידן האינטרנט

מסך הגישה של CompuServe Information Manager לשירותי האינטרנט
ב-1989 הציעה לראשונה החברה גישה לאינטרנט עבור גורמים פרטיים ומסחריים שלא היו קשורים ל-ARPANET או למוסדות אקדמאיים. עיקר השירות היה אפשרות להחלפת דואר אלקטרוני עם משתמשי אינטרנט אחרים. הצעד הבא של החברה היה הצעת לוחות BBS (פורומים) מנוטרים בנושאים שונים, כאשר המנטרים והמפעילים של הלוח (SysOp) היו עובדי החברה.

ב-1992 עם פתיחת ה-WWW הייתה החברה הראשונה לספק שרת שאיפשר "גלישה" ממחשבי Windows 3.1 ו-DOS עם תוכנת הגישה TAPCIS. החברה השיקה את CompuServe Information Manager (CIM) כעין פורטל לגישה לשירותים ומידע ברשת. באפריל 1995 השיקה החברה את שירות NetLauncher למערכת ההפעלה Windows 95, שאיפשר גלישה עם דפדפן מוזאיק. באותה עת הייתה החברה, עם 3 מיליון מנויים, הגדולה בעולם. אולם AOL עברה אותה באותה שנה באמצעות מודל תמחור נהיר וזול יותר לצרכן הביתי. ב-1997 נמכר בסיס הלקוחות של החברה ל-AOL.

נציגת קומפיוסרב בישראל משנת 1992 הייתה חברה קו מנחה מדיה, שפנתה בעיקר לעיתונאים ואנשי עסקים.

מספר משתמש וכתובת דוא"ל
-----------------------

למשתמשי קומפיוסרב ניתן מספר משתמש בן שמונה ספרות במבנה 7xxxx,xx שגדל לתשע ספרות 7xxxx,xxx ולבסוף לעשר ספרות 1xxxxx,xxxx.

כתובות הדואר האלקטרוני של המשתמשים היו, מ-1989 ועד 1996 במבנה xxxxx.xxxx@compuserve.com כאשר לפני ה-@ מופיע מספר המשתמש, והפסיק מוחלף בנקודה. רק ב-1996 הורשו המשתמשים ליצור לעצמם שמות משתמש דואר אלקטרוני.

לקריאה נוספת
------------

* Michael Banks, **On the Way to the Web: The Secret History of the Internet and Its Founders**, 2008 מסת"ב 978-1430208693

קישורים חיצוניים
----------------

ויקישיתוף מדיה וקבצים בנושא **CompuServe** בוויקישיתוף
* אתר האינטרנט הרשמי של CompuServe
* CompuServe Interactive Services, Inc. History, באתר Funding Universe

הערות שוליים
------------

1. ↑  Sept. 24, 1979: First Online Service for Consumers Debuts
2. ↑  Lee, Yvonne (1989). "Compuserve, MCI Mail Introduce Gateways To Internet Network". *InfoWorld*. **11** (39): 32.
3. ↑  התיעוד המקורי של התוכנה
4. ↑  "AOL to acquire CompuServe's customers". *Gadsden Times*. Associated Press. 9 בספטמבר 1997. נבדק ב-20 באוקטובר 2021. `{{cite news}}`:  (עזרה)
5. ↑  Flynn, Laurie J. (9 בספטמבר 1997). "AOL to maintain two services". *The Dispatch*. נבדק ב-20 באוקטובר 2021. `{{cite news}}`:  (עזרה)
6. ↑  מודעה של קו מנחה, חדשות, 9 באוגוסט 1993

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007461733905171
* BnF: cb14019620c (data)
* ISNI: 0000 0001 2033 9819
* LCCN: no91016952
* NKC: xx0134697
* VIAF: 131633278
* WorldCat: lccn-no91016952

 |